《餐秀轩》
金朝·王渥

秋风几日摇霜樾，秋色南山两奇绝。野人窗户终日开，要看千秋秦岭雪。

层崖深谷相吐吞，落日白鹿东南奔。野花双塔古兰若，楼观缥缈烟霞昏。

玉山生玉人不识，草木四时空好色。辋川旧与蓝桥通，细水至今流石室。

一川黄叶长安秋，望望不见令人愁。书生不是济时具，收得閒身成此游。

主人开筵留客醉，山雨多情湿征袂。明朝骑马上七盘，回首山家但空翠。

作者简介：王渥（？-1232）金代文学家。字仲泽，太原（今属山西）人。兴定二年（1218）进士。调管州司侯，不赴。连辟寿州、商州、武胜三帅府经历官，在军中凡十年。正大七年（1230），正大七年出使宋朝，应对敏捷，有中州豪士之称。还入为尚书省掾，充枢密院经历官，权右司郎中。